arnastofnun/IGC-2024 huggingface dataset:
Gólftuskur ráðherrans

Þótt ráðherra sé „yfir“, verður hann að fara eftir lögum og reglum. Núverandi ráðherrar vilja fremur geðþótta, jafnvel í símaskilaboðum. Þótt ráðherra segi „ég ræð“, verða embættismenn að halda í lög og reglur. Því má lögreglustjóri ekki senda trúnaðargögn stíluð á aðstoðarmann ráðherra, aðeins á ráðuneytið, þar sem gögnin fara í skjalaskrá. Því má ráðuneytisstjóri ekki mæla svo fyrir, að rannsókn máls verði slök, svo hlægileg, að ekkert komi í ljós. Embættismenn af því tagi eru ekkert annað en gólftuskur ráðherrans. Hanna Birna hefði ekki getað gengið sinn berserksgang án slíkra gólftuskna í gervi embættismanns.
Fyrir skít og kanil

Ekki kemur á óvart, að þrælahald er stundað á Íslandi eins og önnur siðvilla. Útlendir þrælar eru látnir skúra Landspítalann fyrir skít og kanil. Auðvitað er ekkert eftirlit, Íslendingar hata allt eftirlit og kalla það eftirlitsiðnað. Raunar ættu eigendur og stjórnendur Hreins efh. að sitja bakvið lás og slá. Málið sýnir líka ræfildóm Einingar, stéttarfélags verkamanna. Verkalýðsrekendur eru fyrir löngu hættir að sinna umbjóðendum sínum. Orðnir verkfæri gráðugra atvinnurekenda, sem skipulega reyna að rústa öllu eftirliti með glæpum sínum. Þetta er Ísland í dag, díki spillingar og þrælahalds, undir stjórn bófaflokka.
Feludýr stjórnar löggu

Lögreglustjórinn í Reykjavík, áður lögreglustjóri í Keflavík er feludýr undir verndarvæng hinnar æruskertu Hönnu Birnu. Feludýrið vill auðvitað ekki tala við blaðamenn, því það getur ekki útskýrt framferði sitt í yfirhilmingarmálinu. Hún er ekki embættismaður, heldur senditík. Hún veldur ekki embættinu, sem sést af, að hún getur ekki einu sinni rætt stöðu sína. Þessa dagana er lögreglustjórinn í Reykjavík skýrasta dæmið um andverðleikaþjóðfélagið. Bófaflokkarnir, sem öllu ráða, velja til embættis helzt af öllu vitlausari og meðfærilegri jámanninn. Þannig er Ísland ólíkt flestum nálægum þjóðum, allt í boði firrtra kjósenda.
Hin illa ríkisstjórn

Sorglegt er að sjá viðbrögð innanríkis og forsætis við svokallaðri afsögn Hönnu Birnu. Svo siðblind, að þau sjá ekkert rangt við afskipti ráðherra af rannsókn máls. Eftir þeirra bók er Hanna Birna fórnardýr vondrar þjóðar. Valdamenn almennt eru fullir hroka, illsku og heiftar og spegla það í þjóðinni. Ráðherrarnir eru sjálfir gerendur málsins, ekki þjóðin, sem finnur bara til sársauka og reiði. Svona blindar valdið ráðamenn og gerir brýnt að skipta um þá á fjögurra ára fresti. Sigmundur Davíð og Hanna Birnu urðu að vísu óalandi og óferjandi á mun skemmri tíma. Hvenær linnir ofsóknum hinnar illu stjórnar gegn þjóðinni?
Þú berð sjálfur ábyrgð

Örlög ráða ekki erfiðleikum þínum. Þau koma ekki að ofan frá Urði, Verðandi eða Skuld. Það voru kjósendur Framsóknar og Sjálfstæðis, sem ákváðu að valda þér fjárhagstjóni og öðrum erfiðleikum. Þeir ákváðu, að þú mundir ekki lifa góðu lífi innan um alla auðlegðina í hafinu, í orkunni, í ferðafólkinu. Kjósendur stjórnarflokkanna ákváðu, að allur arður þjóðarauðsins rynni til greifa af ýmsu tagi. Og þú hefur látið það viðgangast. Hefur ekki einu sinni kvartað við þann örlagavald, sem þú þekkir í fjölskyldunni, í húsinu, vinnunni. Hefur ekki lýst hneykslun þinni á, að hann láti þjóðinni vera stjórnað af gráðugum bófaflokkum.
Lak smám saman út

Dæmigert fyrir lekamálaráðherrann. Síðasta daginn lak fréttin af eins konar-nokkurn veginn-næstum því afsögn hennar. Áður en formlegum lygum yrði komið við að fyrra bragði. Hanna Birna horfir nú til baka eftir eins árs lygavef. Gæti fattað, að ódýrara fyrir alla hefði verið að segja satt strax í upphafi. En það er erfitt að segja satt, þegar maður kann bara lygi. Hrunbotn Hönnu Birnu var um daginn. Þá laug aðstoðarmaðurinn mest, er hann sagðist segja satt. Í lygavef Hönnu Birnu og félaga liggja eyðilagðir embættismenn, sem tóku þátt: Formaður rekstrarfélagsins, ráðuneytisstjórinn og svo einka-lögreglustjóri Hönnu Birnu.
Hvar sem þeir finnast

Stefna ríkisstjórnarinnar sést í fjárlögum, skýr, einbeitt og grimm. Þar sjást flutningar tugmilljarða króna frá fátækum til hinna allra ríkustu. Í umboði nærri helmings þjóðarinnar er kvótagreifum og öðrum auðgreifum afhentur arður þjóðfélagsins. Með stórfelldri lækkun auðlindarentu og afnámi auðlegðarskatts. Í umboði nærri helmings kjósenda eru þessir tugmilljarðar teknir af fátækum. Af öldruðum, öryrkjum, sjúklingum, einstæðum. Við sjáum afleiðingarnar, þegar fólk deyr á biðlistum Landspítalans. Hafi fólk eitthvað við grimmdina að athuga, ber því að snúa sér til kjósenda Framsóknar og Sjálfstæðis. Hvar sem þeir finnast.
Samtal í Vestur-Berlín

Lausleg endursögn á samtali nemanda og prófessors í Vestur-Berlín fyrir hálfri öld.

Stúdent: Hvaða bækur á ég að lesa?

Prófessor: Þú verður að finna út úr því sjálfur.

Stúdent: Hvaða fyrirlestra á ég að sækja?

Prófessor: Þú verður að finna út úr því sjálfur.

Stúdent: Hvaða próf á ég að taka?

Prófessor: Þú þarft próf í tækni skoðanakannana og í statistík. Með þau próf geturðu boðað þig í lokapróf.

Stúdent: Hvenær má ég taka lokapróf?

Prófessor: Ekki fyrr en eftir fjögur ár í fyrsta lagi.

Stúdent: Hvernig er lokaprófið?

Prófessor:Það er ritgerð og hún þarf að vera asskoti góð.

Greinilega var Illugi ekki menntaráðherra þarna. Berlín varð svo stórveldi, en ég tók pungapróf frá súpergaggó við Suðurgötu.
Klerkar skoða boðskort

Íran minnir á Kína með sitt auðræði undir eins flokks harðstjórn, sem beitir leyniþjónustu gegn borgurum. Klerkarnir ráða öllu. Kosningar eru frjálsar, en eins og í Kína ráða klerkarnir, hverjir séu í framboði. Og þeir strika út alla, sem þeir telja hættulega einræði sínu. Þeir beita strangri ritskoðun, ekki bara á fjölmiðlum, heldur allt niður í boðskort fyrir brúðkaup. Eins og í Kína þola þetta flestir, því að velmegun er vaxandi og margir hafa það gott. Andófið er einkum meðal ungs menntafólks. Það stendur fyrir uppþotum, sem barin eru niður af grimmd. Þriðja hvern Írana dreymir um að flytjast til frjálsari vesturlanda.
Njósnari með hlutverk

Ég næ þessu með engu móti. Gamall njósnari CIA er fenginn til að stjórna þætti um stjórnmál í sjónvarpi allra landsmanna. Kannski er Magnús Geir að sýna oss, að ríkisstjórnin hafi allt í hendi sér. Enda var njósnarinn áður búinn að gamna sér áður á prenti við drauminn: Ný ríkisstjórn mun taka til á Ríkisútvarpinu. Það hefur greinilega tekizt, njósnarinn er mættur á staðinn. Þetta er lítill partur af stóru dæmi andverðleika. Hæfileikum er ýtt út til Noregs eða annarra útlanda, en andverðleikafólk tekur við mikilvægum póstum. Þannig er fábjánum þjóðarinnar haldið áfram föstum í fangelsi vanþekkingar og þjónustulundar.
Þrengslin eru að hefjast

Skipulagsyfirvöld í Reykjavík sannfærðust um, að byggð sé alltof gisin í nýjum hverfum Reykjavíkur austan Elliðaáa. Gisnari en í gamla bænum vestan Elliðaáa. Lausn skipulagsyfirvalda er að þrengja byggð í vestari hlutanum! Þar er byrjað að reisa hús, jafnvel turna, inn á milli eldri húsa. Þetta kallar á málaferli við íbúa, sem missa andrými, útsýni og bílastæði. Þrengingarstefnan fer saman við þá stefnu að stórfækka skipulögðum bílastæðum við ný hús. Bílar fólksins í nýjum húsum verða af illri nauðsyn á bílastæðum við eldri hús. Reykjavík mun þurfa að borga stórfé í skaðabætur vegna ósiðlegra skemmda á gömlum hverfum.
30% á línuna takk

Læknar á Landspítalanum eiga skilið 30% hækkun og ríkið hefur efni á því. Þarf bara að laga auðlindarentu kvótagreifa í fyrra horf, leggja auðlindarentu á orkuver og ferðaþjónustu og endurheimta auðlegðarskatt. Þá hefði ríkið efni á 30% launahækkun allra og nýjum Landspítala. Sama er að segja um láglaunafólk almennt. Það á skilið 30% launahækkun, enda er fráleitt, að auðlindaríkt land geti ekki borgað fólki hálfa milljón á mánuði fyrir skatta. Mál er að linni ráni á afrakstri auðlindanna. Þjóðin á auðlindirnar og á fyrr eða síðar að fá að njóta þeirra. Krafa fólks á að vera endurheimt á arði auðlindanna hér og nú.
Burt með Juncker

Flokkar íhalds og krata hafa um skeið stýrt Evrópusambandinu í sameiningu. Bera ábyrgð á, að íhaldsbófinn Jean-Claude Juncker frá Luxemborg varð aðalforstjóri. Skömmu síðar kom í ljós, að Juncker bar ábyrgð á skipulögðu svindli Luxemborgar sem skattaparadísar. Nú heimta menn afsögn Juncker. Greinilega manna verst til þess fallinn að stýra Evrópu á erfiðum tíma. Álit fólks á sambandinu er lítið. Forstjórateymið er án sambands við kjósendur og almannatengsli eru nærri engin. Juncker valdi viðskiptabófa í forstjórateymið, svo sem Miguel Cañete, olíubarón frá Spáni. Án lýðræðis er Evrópusambandið á leið í spillingarfen siðblindra.
Stríðsyfirlýsingin

Stærsta rán Íslandssögunnar er á lokastigi. Stjórnarflokkarnir skoða lagafrumvarp um ókeypis notkun kvótagreifa á auðlindinni rúma tvo áratugi. Samkvæmt frumvarpinu á auðlindarentan bara að duga fyrir fiskirannsóknum, en ekki leggja neitt til samfélagsins. Þetta er stríðsyfirlýsing þingmanna ríkisstjórnarinnar. Aldrei verður jafnmiklum verðmætum rænt af þjóðinni á einu bretti. Vandséð er, hvernig ofstækisfulla glæpastjórnin getur skuldbundið þjóðina til að sæta þessu í mörg kjörtímabil. Stjórnin fellur eftir hálft þriðja ár. Þá verða þjóðníðingarnir afturkallaðir og þjóðareign allra auðlinda sett skýrum stöfum í stjórnarskrána.
Ónýtar embættiskonur

Tvær embættiskonur hafa glatað trausti í gandreið Hönnu Birnu í yfirhilmingum leka- og fölsunarmálsins. Sigríður Björk Guðjónsdóttir lak slúðri í slúbbert Hönnu Birnu og var verðlaunuð með embætti lögreglustjóra í Reykjavík. Henni ber að segja af sér. Ragnhildur Hjaltadóttir tók virkan þátt í yfirhilmingunum sem ráðuneytisstjóri Innanríkisráðuneytisins. Lét viðgangast, að bófaflokkur Hönnu Birnu sakaði ráðuneytisfólk og hópa ráðuneytisfólks, jafnvel skúringakonur, um skítverk bófanna. Vissi betur og átti að verja ráðuneytið, en gerði ekki. Því liggur mikilvægt ráðuneyti í rúst og ösku. Einnig henni ber að segja af sér.
Sjálfkjörin flokksformaður

Lögreglustjórinn í Keflavík og lygari Hönnu Birnu áttu þrjú símtöl á Degi hins fræga skjals. Í kjölfar þeirra bætti lygarinn óstaðfestu slúðri við skjalið. Greinilega ættað frá lögreglustjóranum í Keflavík. Hanna Birna flutti slúðrara sinn síðan sem lögreglustjóra til Reykjavíkur í stað þess, sem flúið hafði af hólmi. Hún reyndi oft að hindra framgang réttvísinnar. Meðal annars kvartaði hún yfir nákvæmni hennar og einkum yfir rannsókn á tölvunni, sem síðan upplýsti málið. Hanna Birna misþyrmdi fjölda manns með trylltum yfirgangi. Slær jafnvel Davíð út í pólitísku ofbeldi. Hún er því sjálfkjörin flokksformaður bófaflokksins.
Pöddur undir steini

Erlendis er útbreidd sú villutrú, að Íslendingar hafi gert upp hrunið og sent bankstera á Hraunið. Niðurstaðan sé, að pólitíkin sé hér í stakasta lagi. Það er auðvitað hrein firra. Enginn hefur farið á Hraunið vegna hrunsins og bófar ráða fjármálastofnunum og ríkisstjórninni. Á

REDDIT er þó kominn umræðuþráður, þar sem íslenzkir benda útlendum á veruleikann. Þar kemur fram, að vinsamlegir útlendingar eru að taka að sér að tala við vini sína á fjölmiðlum. Til að benda þeim á að kanna málin betur. Ísland sé í djúpum skít og stjórnin sé að rústa innviðum samfélagsins. Reddit lyftir steini og sýnir pöddurnar. Við þurfum þá hjálp að utan.
Fólkið verst bófunum

Samtök almennings hafa undanfarið unnið nokkra sigra í baráttunni við helztu glæpafyrirtæki heimsins. Þeim hefur tekizt að fá Evrópusambandið til að setja strangari markmið um minni útblástur koltvísýrings. Þeim hefur tekizt að stöðva framkvæmdir við heimsins stærstu efnaverksmiðju Monsanto í Argentínu. Hefur tekizt að fá friðun á víðáttumiklu svæði í Kyrrahafi. Hefur tekizt að stöðva tilraunir til að hefta internetið í Evrópu. Og þeim hefur tekizt að afnema leynilegar atkvæðagreiðslur á þjóðþingi Brasilíu. Hvar sem bófar risafyrirtækja sækja fram, koma samtök almennings til varnar. Austurvöllur er um allan heim.
Óþægindi landsbyggðar

Hornfirðingar fá ekki aukin þægindi af flutningi stofnunar til Sauðárkróks. Þvert á móti er tregara samband þangað en til Reykjavíkur. Sauðkrækingar fá ekki aukin þægindi af flutningi ríkisstofnunar til Ísafjarðar, af sömu ástæðu. Og Ísfirðingar fá ekki aukin þægindi af flutningi stofnunar til Hornafjarðar, af sömu ástæðu. Fólk getur verið í tölvusambandi og síma, en það jafnast ekki á við auglit til auglitis. Öll landsbyggðin hefur óþægindi af flutningi stofnunar frá Reykjavík, þar sem fólk vill geta rekið öll erindi sín. Dreifing stofnana er ekki í þágu landsbyggðar almennt, bara í þágu þess staðar, sem fær báknið.
Flokkakerfið splundrast

Dagar stóru stjórnmálaflokkanna eru taldir. Um alla Evrópu rísa flokkar, sem erfitt er að staðsetja í hefðbundið mynztur íhalds og krata. Jaðarflokkar af ýmsu tagi hafa náð 20% fylgi hver fyrir sig. Einkum fara krataflokkar illa út úr dómi kjósenda. Allt frá innreið Blair-ismans hafa krataflokkar verið að týna áttum. Hvarvetna sjá kjósendur, að pólitíkusar eru engir Gandálfar, heldur illa gefnir þjófar og umboðssvikarar. Um álfuna breiðist vantraust á pólitíkusum og pólitíkinni almennt. Grillo á Ítalíu og Iglesias á Spáni og Farage á Bretlandi eru ólík dæmi um nýtt fólk með nýja sýn. Höfða til fólks sem er þreytt á falsinu.
Bylting á Vesturlöndum

Fyrr eða síðar verður Vesturlöndum bylt. Þjóðir munu ekki þola fátæktarvæðingu millistétta. Auðmagnið hefur gengið of langt. Þegar Bandaríkin geta með TISA troðið friðhelgi banka og annarra fjármálabófa upp á Evrópusambandið, verður fjandinn laus. Við sjáum anga af þessu hér heima. Tveir bófaflokkar náðu völdum með umboðssvikum. Létu vera sitt fyrsta verk að lækka auðlindarentu og afnema auðlegðarskatt. Eru nú að brjóta niður heilbrigðiskerfið og kreista fatlaða, öryrkja, aldraða, alla sem minnst mega sín. Byltingin byrjar þó ekki hér, því þjóðin er samsafn vesalinga. En við munum sogast með öðrum, þegar birtir upp.
Leiðréttingar og velferð

Ljótt er að „leiðrétta forsendubrest“. Ríkissjóður og skattgreiðendur hafa ekki efni á skuldareddingum, ráða hreinlega ekki við þær. Slíkar leiðréttingar taka aldrei enda. Ætíð kemur í ljós, að einhverjir hafi verið skildir eftir. Hefur rækilega komið í ljós í kjölfar hrunsins. Einkum núna, þegar hátekjufólk fær meiri leiðréttingu en aðrir. Næst verður farið að leiðrétta forsendubrest, er hlutabréf hrynja óvænt í verði. Skattgreiðendur mega hins vegar reyna að halda uppi velferð. Gera fólki kleift að lifa, þótt það hafi lent í elli, sjúkdómum, örorku, háskólanámi og annarri fátækt. Tekst sýnilega ekki þessa daga. Velferð fátækra hrynur meðan ríkið stundar siðlausar skuldareddingar fyrir hátekjufólk.
Sakna gömlu góðu Rafha

Sakna gömlu Rafha eldavélarinnar. Var ættuð úr Hafnarfirði og reyndist vel. Ég sneri einum takka til að steikja egg. Nú þarf ég að þrýsta fimm sinnum á takka til að steikja egg. 1. Kveikja á eldavélinni. 2. Velja hellu. 3. Velja hita. 4. Velja hellu. 5. Velja hellustærð. Frábær þægindi. Svo er hér nýtízku Bomann hraðsuðukanna. Allir takkar stríða gegn lögmáli vogarstangar. Svo lekur þessi nýja kanna. Frábær þægindi. Minnir á lyfturnar um daginn á Grand hótel Chamran í Shiraz. Flókin samskipti við takka þurfti til að vekja lyfturnar. Óþolinmóðir lömdu takkaborðið, lyftur trylltust og fluttu fólk á ýmsar óumbeðnar hæðir.
Flagga trúarsetningum

Fáir eiga jafn erfitt með að verja rangan málstað og þrengingarfólk skipulags Reykjavíkur. Slagorð þess styðjast ekki við raunvísindi, bara við draumóra kennara í skipulagsspeki. Í forsendum er ekki tekið tillit til óska íbúa, sem fyrir eru á þrengdum svæðum. Útsýni, bílastæði og andrými er hrifsað af íbúum svæðis og selt bröskurum og verktökum. Við þrengingu umferðaræða er ekki tekið tillit til aukinnar mengunar og aukins benzíns við hverja stöðvun, sem búin er til. Í stað viðstöðulausrar umferðar koma umferðarljós og slys. Þegar þetta er gagnrýnt, ver þrengingarfólk sig með marklausum möntrum úr draumórabæklingum.
Fín regla um ryksugur

Þurfti að kaupa nýja ryksugu. Tók ekki aðra eins í gamla stílnum, heldur nýja að hætti Evrópusambandsins á sama verði. Hafði lesið hryllingssögur um tilræði Evrópusambandsins við ryksuguhefð þjóðanna. Reynslan var sú, að þessi ryksugar langtum betur og er langtum hljóðlátari en hin, sem ég gat valið í gamla stílnum. Evrópusambandið þvingaði þannig framleiðendur á ryksugum til að búa til miklu betri ryksugur, sem nota miklu minna rafmagn, ryksuga miklu betur og hafa miklu lægra. Sama gildir líklega um aðrar hataðar reglugerðir hins voðalega sambands. Lengi lifi sameinuð Evrópa, niður með afdala- og útnesjalið.
Í Róm eins og Rómverji

Flýði ég rústagerð silfurskeiðunga og settist að í landi múslima, mundi ég lúta þarlendum siðum. „Í Róm lifirðu eins og Rómverji“. Ætlast til hins sama af múslimum, sem hingað leita. Þeir vita fyrirfram, að Ísland er veraldlegt land. Mundi vilja leyfa slæður, þær voru þjóðbúningur kvenna á Íslandi í minni æsku. En banna búrkur á almannafæri. Mundi ekki vilja hliðra til fyrir halal mat í mötuneytum frekar en kosher gyðinga. Mundi ekki vilja haga skólastarfi eftir bænastundum eða föstum múslima. Örfáir múslimar á Íslandi eru ósáttir við það. Tilvalið fyrir þá er að fara annað, þar sem hliðrað er til fyrir trúarbrögðum.
Andvana andstaða

Mér sýnast þingmenn stjórnarandstöðunnar vera sams konar undirmálsfólk og þingmenn stjórnarinnar. Get nefnt tíu bloggara og fésbókara, sem hver um sig hitar meira undir stjórninni en samanlögð stjórnarandstaðan. Má þó draga frá Helga Hjörvar, sem oft er á vakt. Verstir eru formenn Vinstri grænna og Samfylkingarinnar. Sá síðari rankar við sér einu sinni í viku og sú fyrri einu sinni í mánuði. Hafa má þeim til afsökunar, að ríkisstjórnin er einfær um reka sjálf sína andstöðu. Svo oft skýtur hún sig í fótinn, einkum dekurbarnið á toppnum. Setningu dagsins á þá hinn höfuðfávitinn: „Hanna Birna axlar ábyrgð með því að starfa áfram“.
Handarbakavinna bófanna

Watergate-málinu lauk ekki með dómi yfir fimm handbendum Nixons. Því lauk með afsögn Nixons forseta. Samkvæmt lögmálinu: „It isnt the crime, its the cover up“. Eins lýkur Hönnubirnumálinu ekki með dómi yfir handbendi Hönnu Birnu, því lýkur með afsögn Hönnu Birnu. Á Vesturlöndum axla pólitíkusar ábyrgð fyrr eða síðar. En hér á landi segir Bjarni Benediktsson hins vegar: „Hanna Birna axlar ábyrgð með því að starfa áfram.“ Íslandi er stjórnað af bófum á borð við Nixon. Klaufalegum afskiptum Hönnu Birnu af rannsókninni verður ekki sópað undir borð. Flokkurinn minnir á sögu Jimmy Breslin: „The Gang That Couldnt Shoot Straight“
Harmleikur heimsmetsins

Vel er gert hjá Bjarna Ben, Katrínu Jakobs og Árna Páli að sýna fram á harmleik heimsmetsins. Þau sóttu öll um „leiðréttingu“. Ekkert sýnir betur, að með henni er verið að gefa peninga, sem fólk þarf ekki. Þetta er aðgerð, sem umfram aðrar hentar efri millistéttum, sem skulda mikið, en eru ekki á flæðiskeri. Eins og allar gerðir ríkisstjórnarinnar miðar heimsmetið að aukinni stéttaskiptingu. Við sáum það strax í lækkun auðlindarentu og afnámi auðlegðarskatts. Við sjáum það núna í vísvitandi niðurrifi Landspítalans og lækkun framlaga til hvers kyns velferðar. Leiðréttingin er eitt skref af mörgum í átt frá þjóðfélagi mannúðar.
Gamlingjar og glæponar

Gott væri, að höfundur þessa frábæra texta, sem rúllar á fésbók, gefi sig fram:

„Setjum gamla fólkið í fangelsi og afbrotamenn á elliheimili.

Þá fengi gamla fólkið aðgang að baði, tölvu, sjónvarpi, líkamsrækt og gönguferðum. Allt starfsfólk talaði íslensku við það og enginn stæli frá þeim. Þeir sem vildu gætu stundað nám, smá vinnu eða dútlað við föndur og gamla fólkið fengi líka greitt í stað þess að borga háan hluta af ellilífeyrinum sínum. Bubbi Mortens og Ari Eldjárn kæmu svo til að skemmta á aðfangadag.

Afbrotamenn fengju þá kaldan mat, engan pening, væru aleinir, starfsfólkið talaði allt að 10 ólík tungumál og enga íslensku. Þeir þyrftu að slökkva ljósin kl. 20 og fengju að fara í bað einu sinni í viku. Félagar úr Harmonikkufélagi Reykjavíkur kæmu svo til að skemmta þeim á sjómannadaginn.“
Týndi milliliðurinn

Á

BLOGGINU í dag ræðir Brynjar Níelsson þingmaður misræmi í skoðunum sínum á ráðherraábyrgð Hönnu Birnu. Þetta er stutt grein, enda hefur Brynjar það fram yfir marga aðra að láta ekki vaða á súðum. Í fyrri hlutanum staðfestir Brynjar fyrri skoðanir um afsögn ráðherra. Í síðari hlutanum segist hann treysta Hönnu Birnu og virðist vilja verja hana vantrausti. Hann sé þó enn sömu skoðunar og áður. Þarna vantar millilið (missing link). Vonandi finnst þessi milliliður í síðari röksemdum. Þróunarkenning Darwins þótti ekki sönnuð fyrr en „missing link“ fannst. Ekki er alltaf nóg að skrifa stuttaralega til að mál skiljist.
Hjörvar tryllir Sigmund

Í kynningu á heimsmetinu á alþingi í gær, sagðist Sigmundur Davíð hlakka til umræðu um réttlætismálið. Næsti, Helgi Hjörvar, var að byrja, þegar Sigmundur hljóp út og sást ekki meir. Hann þolir alls ekki mótlæti og verður fárveikur, þegar veruleikanum er brugðið upp. Þá er ekkert annað í stöðunni en að flýja undir sæng. Umræðu um hið fagra heimsmet var frestað til næsta dags. Þannig er líf forsætisráðherra fremur skrykkjótt. Dögum saman er hann týndur. Svo stígur hann fram til að dásama heimsmetin. Helgi Hjörvar þarf svo bara að standa upp til að Sigmundur Davíð umhverfist í ofsa um loftárásir og lætur sig svo hverfa.
Trúlega meðsek

Hanna Birna er trúlega meðsek Gísla Frey. Það eru dæmigerð hennar vinnubrögð, sem hann var dæmdur fyrir. Hún er hamslaus af frekju og yfirgangi. Arngrímur Ísberg dómari leit ekki á hennar anga málsins. Tók bara játningu Gísla Freys góða og gilda eins og dómarar gerðu á Sikiley mafíunnar í gamla daga. Ætti þó að hafa reynslu af marklausum játningum. Marklausum dómi hans ber að áfrýja. Ekki til að fá strangari dóm yfir Gísla Frey, heldur til að ná fram rannsókn á aðild Hönnu Birnu. Efni í þá skoðun mun koma fram í greinargerð umboðsmanns alþingis um samskipti hennar og Stefáns Eiríkssonar, sem flúði svo úr starfi.
Sjúk hugsun kommissars

Gísli Freyr bað ekki fórnardýrið afsökunar á slúðri og lygi. Bað ekki blaðamenn DV afsökunar, þótt þeir sæti ofsóknum fyrir dómstólum. Bað ekki afsökunar Rauða krossinn, skúringakerlingar, ráðuneytisstjórann og aðra þá, sem liðsmenn hans bentu á sem líklega skúrka. Bað ekki umboðsmann alþingis og ríkissaksóknara afsökunar, þótt þeir væru sagðir í skipulögðu samsæri með stjórnarandstöðunni. Allra sízt bað hann Stefán Eiríksson lögreglustjóra afsökunar, þótt sá fórnaði starfinu í örvæntingu. Allt í kringum Gísla Frey er vítavert blóðbað, en hann biður bara ráðherra og samsærisfólk sitt afsökunar. Allt hitt eru bara óvinir.
Viðreisn: Sama tóbakið

Viðreisnarflokkur Benedikts Jóhannessonar boðar aukna einkavæðingu í menntun. Ég fékk gæsahúð. Þar er flokkur, sem hyggst lifa samhliða þeim flokki, sem er að keyra menntun þjóðarinnar fjandans til. Þurfum ekki fleiri slíka. Þótt annar sé með Evrópu og á móti krónu og hinn á móti Evrópu og með krónu. Komi báðir flokkarnir fólki á þing, munu þeir óðar semja um samstarf um að kýla fátæklinga í verri klessu. Viðreisn og Flokkurinn eru jafngild afsprengi trúarofstækis Hannesar Hólmsteins, síamstvíburar í „græðgi er góð“. Þeir skipta með sér 25% sauðahjörð kjósenda. En þeir fiska væntanlega lítið á dýpri og fengsælli miðum.
Flokkurinn er þjóðin

Sjálfstæðisflokkurinn lítur á flokksmenn sem þjóðina. Þegar Geir Haarde biðst afsökunar, biður hann flokkinn afsökunar, ekki þjóðina. Þegar Gísli Freyr biðst afsökunar, biður hann ráðherrann og samstarfsfólkið afsökunar. Ekki fórnardýr sín og allra sízt þjóðina. Þegar Hanna Birna keyrir í klessu, ber hún vandann undir þingflokkinn, sem segir laggo. Allar athafnir flokksins í þessari stjórn eru í þágu auðsins og flokksins, ekki fólksins. Er flokkurinn hannar réttlæti, er það réttlæti fyrir flokksmenn. Skilar sér vel í stjórn með Framsókn. Svo frávita eru kjósendur hans, að þeir ímynda sér allt annað, sem enginn skilur.
Siðblinda leiðréttingin

Eins og Bjarni Benediktsson ráðherra sóttu margir auðmenn um „leiðréttinguna“. Fengu hana auðvitað, enda aðgerðin miðuð við hagsmuni hinna ríku. Hér er allt miðað við hagsmuni hinna ríku. Sumir vel stæðir hafa komið fram til að ræða, hvað gera skuli við mánaðarlegu þúsundkallana. Sumir hafa góðar hugmyndir, til dæmis um barnaþorp í Afríku eða Landspítalann. Allir vita þeir mun betur en ríkisstjórnin og Tryggvi Þór Herbertsson um réttu forgangsröðina í samfélagi siðaðra. Gjafmildin stingur prjóni í blöðru siðblindingjanna. Þeir bjuggu til fáránlega „leiðréttingu“ í þágu þeirra, sem ekki þurfa neina þúsundkalla frá þér og mér.